**Ismerjék meg mások is a**

**kerületrész rejtett kincseit, értékeit!**

**„Lakótelepeink, templomaink mindennapjai”**

Immár hagyományosan gyönyörű májusi időben, a sétához – ahogy a korábbiakban is – képes vezető-füzetkével (amelyben a séta résztvevői a legfontosabb adatokat kézhez kapják) indultak el a résztvevők most is jelentős létszámmal, mintegy 30-35-en a *„Legyünk hűek az örökséghez!”* szlogen jegyében immár évek óta megszervezett várostörténeti sétára május 30-án délután 3 órakor a Havanna 9. sz. alatti Havanna Kiállítóhelytől. *Heilauf Zsuzsanna*, a Tomory Lajos Pedagógiai és Helytörténeti Gyűjtemény vezetője és *Kardos Gábor* volt önkormányzati képviselő, a Települési Értéktár Bizottság elnöke, négy év óta szervezi évente két alkalommal a jellegében, bemutatási módszerében, személyes ismertetések keretei közötti helytörténeti sétáit.

 

A mostani, nyolcadik útvonal igazi nagy kihívás volt: ott megmutatni a rejtett, féltve őrzött, megmentett, vagy alig ismert értékeinket, ahol szinte minden nap járunk. Újonnan megépített lakótelepeink helytörténeti értékei gazdag hagyományúak és a „történeti” városrészeinkhez sok szállal kötődnek, de a mindennapok rohanásában, néha az ismeretek hiányában azonban elmegyünk mellettük. Heilauf Zsuzsanna és Kardos Gábor a mostani helytörténeti séta szervezésével ezekre az értékekre irányította rá a figyelmet.

A **Havanna Kiállítóhely** gazdag anyagából több tárgyat is felismertek, mint adományozott családi emléket a sétán résztvevők.

 

Az **új lakótelepek** építése miatt elbontott Állami lakótelep régi emlékei is itt találhatók. Az egykori Magyar Lőszergyár Rt. telepi épületei közel 6000 erdélyi és felvidéki trianoni menekültnek voltak egykori lakóhelyei.

 

A gyönyörűen gondozott **Kondor Béla (kerületünk szülötte) sétányon** található **Szent László plébánia** nyitva várta a csoportot. Simongáti Gyuri bácsival sajnos mégsem tudtak találkozni, de a római útra induló zarándokcsapattal sikerült beszélgetni. És sikerült néhány csendes pillanatot eltölteni **Somogyi Laci bácsi** (kerületünk díszpolgára) emlékszobájában és megköszönni áldozatos munkáját, kiállását, amellyel magakadályozta a templom elbontását.

 

A Kondor Béla Művelődési Házban a **Jobbágyi-Homolya Jenő emlékkiállítás** megtekintése után a méltán elismert **Felnőttek Gimnáziuma és Továbbképző Központja** melletti kerületi **Nemzetiségek Házában Nazarjan Hamlet** várta a csoportot.

 

Az örmény hagyományok, emlékek, történetek megismerésével repült az idő. A lengyel-magyar több évszázados barátság mindennapjaiból is kaptak szakavatott ízelitőt a résztvevők a **lengyel nemzetiségi képviselőtől.**

 

Az erdélyi alapítású **Unitárius Egyház** 1935-36-ban közadakozásból épített Istenházában **Szent-Iványi Ilona tiszteletes asszony** mesélt az elrohanó mintegy 450 év gazdag, de sokszor viharos emlékeiről. Előre megszervezetten a csapatot kürtös kalácsok várták.

**A Szent-Lőrinc lakótelep** szépen rendezett útjain és fokozatosan megújuló épületei és szabadtéri szobrai között érte el a csoport a **Herrich-Kiss villa** épületét.

 

A Heilauf Zsuzsanna és Kardos Gábor vezette tervező csoport tervei szerint, a közös bizakodás mellett, várhatóan a felújítási munkák is elindulhatnak a közeljövőben. A Helytörténeti Gyűjtemény leendő új helyszíne Dél-Pest egyik új kulturális, múzeumpedagógiai centruma lehet majd.

A **Szent Lőrinc Kápolnánál** a területen egykor birtokos reformkori család, a **Mayerffy család** egyik tagja, **Gábor Mihályné, Katika és Kiss László** gondnok várta a csoportot a Mayerffy harang megszólaltatásával.

 

Családja gazdag hagyományainak elmesélése, a tárgyi emlékek bemutatása most is magával ragadó volt. Még azok számára is, akik már találkoztak Katikával, hiszen a szervezők az elmúlt években a séták zárásaként többször is itt, ennél a gyönyörű barokk műemlékünknél fejezték be a helytörténeti sétákat.

2015. május 31.

Heilauf Zsuzsanna

Kardos Gábor